[Q]uoniam humanus status semper nutare videtur et nimis querulam vitam ducimus, oportet ut ea que diu mansura optamus scripturarum pensissime vinculis alligemus. Proinde ego Rodmundus, miserante deo humilis Eduorum episcopus, notum fieri volumus presentibus et futuris presignate matris nostre fidelibus, qualiter accedens ad serenitatem nostram Wido venerabilis Virzelliacensis caenobii abbas, replicari caepit quemadmodum antecessores sui, Eudo scilicet, Eldulfus, Aymo, Aripertus et ceteri usque ad presens, prout oportebat curam super sibi commissos pervigilem ducentes, ab antecessoribus nostris, Walone videlicet et Herveo, Gerardo aliis que quam pluribus suo quisque tempore emolumenta quedam paratarum, que exeniis aecclesiae nostrae competebant, ad supplementum prefati loci impetrare studuerant, quarum una in honore Sancti Germani de Fontenedo dedicata est, altera vero in honore Sancti Leodegarii de Morvenno. Vnde ipsa viscera pietatis nostrae humiliter pulsare cepit, ut quia sibi quod addere bonis illorum posset nichil occurrebat, saltem decreta eorundem antecessorum nostrorum nostro pontificali privilegio confirmare dignaremur. Cui nos eo libentius aures clementiae submisimus, quo eum non inaniter hec, sed ingenita animi atque ex promta quadam ad meliora nobilitate petere consideravimus. Quibus rebus adducti, huius sacri decreti testamentum super omnia antecessorum nostrorum scripta fieri precepimus, in quo divina auctoritate roborati decernimus ut quicquid illi prefato loco indulgendo remiserunt, totum et nostris et successorum nostrorum temporibus maneat inconvulsum. Eos quoque qui futuri sunt humili super hoc prece obsecrantes ut ipsi piis nostris et antecessorum nostrorum factis adstipulari dignentur. Vt autem hec in dei nomine pociori fulciantur auctoritate, manu propria illud subter signantes, fidelium nostrorum utriusque ordinis nominibus adsignari iussimus. Actum Chorensi cenobio feliciter in domino amen. S Rotmundus sanctae Eduensis aecclesiae inmerito episcopus. S Gyrbaldus humilis abba et archiclavus. S Rainardus archipresbyter. S Elias sacerdos. S Boso sacerdos. Codulrannus ad vicem Gerboldi cancellarii scripsi et subter firmavi. Datum mense Mai die sabbati anno VI-o regnante Ludovico rege.